Baba Norton-parool: ‘Hoekom moet hulle ŉ tweede kans kry?’Jordan Leigh Norton. Foto: Facebook Die familie van baba Jordan Leigh Norton, wat in Junie 2005 grusaam vermoor is, gaan hof toe om die paroolaansoek van twee mans wat tronkstraf uitdien vir die moord teen te staan. Zanethemba Gwada en Bongkinkose Sigenu se aansoek sal op 17 Junie in die Paarl-landdroshof aangehoor word. Die twee is saam met Dina Rodriques, die meesterbrein agter die moord, Sipho Mfazwe en Mongeni Bobotyane skuldig bevind aan die moord op Jordan. Rodrigues, Mfazwe en Bobotyane is elk tot lewenslange tronkstraf gevonnis vir die moord. Mfazwe en Bobotyane is tot ŉ verdere 10 jaar tronkstraf elk gevonnis vir gewapende roof. Gwada en Sigenu is tot 15 jaar tronkstraf elk gevonnis vir hul aandeel in die moord en rooftog. Die ses maande oue Jordan is met ‘n mes in die nek gesteek. Die Norton-familie wil egter nou keer dat Gwada en Sigenu ná 10 jaar agter tralies op parool vrygelaat word. Vernon Norton, Jordan se oupa, het aan News24 gesê die mans verdien nie om vroeër vrygelaat te word nie. “Die feit dat hulle nog leef is hul tweede kans. Die mans het nie ŉ motor of ŉ TV gesteel nie, hulle het ŉ baba se lewe geneem,” het hy gesê. “Die persoonlike en emosionele trauma wat ons deurgemaak het, is onbeskryflik. Hulle sal eendag uit die tronk kan stap en hul lewens kan leef. Ons sal nooit vir Jordan terugkry nie.” Die moord op Jordan in die familie se huis in Lansdowne het skokgolwe deur die land gestuur. Rodriques is daarvan beskuldig dat sy die vier mans gehuur het om die moord te pleeg en hulle R10 000 betaal het. Jordan was die dogter van Natasha Norton en Neil Wilson, Rodriques se kêrel. ‘n Facebook-groep is intussen gestig om die publiek aan te moedig om te sê waarom die twee mans agter tralies moet bly. Mense word aangemoedig om ŉ e-pos te stuur na [email protected] oor hoekom hulle glo die twee moordenaars moet parool geweier word. Die briewe sal tydens die paroolproses voorgelê word. Vernon het gesê hoewel dit al 10 jaar is sedert die moord op sy kleindogter, is die pyn steeds rou. Hy het gesê die veldtog is nie net vir sy gesin nie, maar ook vir ander kinders wat seergemaak of vermoor is. “Die wonderlike terugvoer wat ons al gekry het, wys hoe die samelewing voel oor mense wat die weerloses teiken. Dit is almal van Constantia tot Khayelitsha. Daar moet geen oorweging wees vir vroeë parool vir mense wat hierdie soort misdade pleeg nie. Hulle slagoffers kry nie ŉ tweede kans nie – waarom moet hulle?” News24